Þrír voru fluttir á slysadeild eftir eldsvoða í íbúð í Mávahlíð í nótt . Tveimur þeirra var bjargað út um glugga íbúðarinnar . Engar upplýsingar liggja fyrir um líðan þeirra . Nær allt tiltækt slökkvilið sinnti eldsvoðanum , sem var í fjölbýlishúsi . Vísir sagði fyrst frá . Tilkynning um eldinn barst á öðrum tímanum í nótt og þegar slökkvilið kom á vettvang var mikill reykur að koma úr kjallaraíbúð og eldur var sjáanlegur í anddyrinu , samkvæmt Gunnlaugi Jónssyni , aðstoðarvarðstjóra hjá slökkviliðinu . Í samtali við Vísi segir hann að reykkafarar hafi strax verið sendir í íbúðina og á afar skömmum tíma hafi þeim tekist að bjarga tveimur einstaklingum út um glugga . Þau voru flutt á slysadeild til aðhlynningar , ásamt einum í viðbót , en engar upplýsingar liggja fyrir um líðan fólksins . Samkvæmt vef RÚV var reykræstingu lokið á fjórða tímanum og íbúðin er mikið skemmd . Fjölbýlishúsið sem eldurinn logaði í var rýmt , en reykur hafði þegar komist inn í aðrar íbúðir í húsinu . Áfallateymi Rauða krossins var fengið til að aðstoða íbúa . Eldsupptök liggja ekki fyrir en tæknideild lögreglunnar á höfuðborgarsvæðinu er að rannsaka þau .